She Wore a Yellow Ribbon

***She Wore a Yellow Ribbon*** (títol orichinal en anglés, en aragonés ***Ella portaba una cinta amariella***; estrenada en Aragón con o títol en castellano de ***La legión invencible***, ***A lechión invencible*** en aragonés) ye una cinta de western belico de cine estausunidense dirichida en 1949 por John Ford, como la segunda cinta d'a suya clamada *[[trilochía d'a caballería]]* chunto con *[[Fort Apache (cinta)|Fort Apache]]* (1948) y *[[Rio Grande (cinta de 1950)|Rio Grande]]* (1950). Con un guión cinematografico de Frank S. Nugent y Laurence Stallings adaptau de dos obras de James Warner Bellah publicadas en *[[The Saturday Evening Post]]* (*The Big Hunt*  en 1947 y *War Party* 1948), una Banda Sonora Orichinal de Richard Hageman y una dirección de fotografía de Winton C. Hoch, produció la cinta Merian C. Cooper (no acreditau) ta la productora cinematografica  *[[Argosy Pictures]]*. Entre l'elenco d'a cinta podemos trobar a destacaus actors, como John Wayne, Joanne Dru, John Agar, Ben Johnson, Harry Carey Jr., Victor McLaglen, Mildred Natwick u George O'Brien, entre d'atros.

Lo títol d'a cinta ye alusivo a la canción *[[She Wore a Yellow Ribbon (canción)|She Wore a Yellow Ribbon]]*, muit popular en as Fuerzas Armadas d'Estaus Unius y que fa referencia a bella costumbre d'a sociedat estausunidense de portar una cinta de color amariella u de marcar a casa u bel elemento d'a mesma, como un árbol d'o chardín u la suya frontera, ta indicar que s'aspera que torne una persona aimada que ye partecipando en una guerra.

## Argumento
O capitán Nathan Cutting Brittles ye en 1876 un viello militar con cuantos anyos de servicio en a Caballería de l'exercito estausunidense y se troba bien amán d'a suya chubilación, que no podrá gaudir con a suya esposa en haber muerto ista bel tiempo entazaga. Se troba destinau en Fort Starke, un chicot puest militar d'abanzada que tiene como misión de cosirar a las tribus de cheyennes y arapaho que se troban en a reserva india. Tanimientres, en ixas envueltas se produz una revuelta d'os lakotas (participando-ne tamién bellos indios arapaho) en o norte que redotan y matan en a batalla de Little Big Horn a lo cheneral George Armstrong Custer. En tener noticias d'ixe exito, bellos cheyennes y arapaho d'a reserva optan por fuyir ta luitar contra las tropas estausunidenses.

A lo capitán Brittles se li ordena de perseguir a los fuyius a l'empar que de protecher a la muller y a la filla d'o suyo superior, Abby Allshard y Olivia Dandridge, que han de marchar ta pillar una dilichencia y deixar d'estar en periglo con a revuelta. Lo viache se complica en existir un trianglo amoroso entre Olivia, la filla, y los oficials Flint Cohill y Ross Pennell, preocupaus amás en estar bien amanada la chubilación d'o suyo capitán. Brittles aparentment fracasa en os suyos dos obchectivos y torna en o fuerte con as mullers, con bella amargura en no haber podiu cumplir a suya zaguera misión, que continarán los suyos subordinaus.

## Rodache
O rodache d'a cinta se fació en a suya mayor parte en escenarios naturals en Monument Valley d'Arizona, un puesto a lo cual lo director John Ford yera muit aficionau ta rodar-ie, por a espectacularidat d'as suyas imáchens. De feito, ya bi n'heba rodau la primer parte d'a suya dita *[[trilochía d'a caballería]]* (*[[Fort Apache (cinta)|Fort Apache]]*) l'anyo anterior. La espectacularidat d'as imáchens d'a cinta (yera la vez primera que se filmaba ta bella cinta lo Monument Valley en color) se completa en inspirar-se Ford y lo director de fotografía d'a cinta, Winton C. Hoch, en os cuadros d'o pintor estausunidense Frederic Remington sobre escenas d'a vida cotidiana en o *[[Far West]]*. Antiparte, la calidat d'o suyo treballo fació que li concedisen l'Oscar a la Millor Fotografía en Color, conseguindo amás la cinta una nominación a lo Premio a lo Millor Guión de Western d'os Premios Writers Guild of America (curiosament, la mesma nominación que ya li heban concediu l'anyo anterior a la suya predecesora en a trilochía), encara que la cinta ganadora d'o premio estió *[[Yellow Sky]]* (1948, William A. Wellman). Cal parar cuenta que la relación d'as cintas de toda la trilochía con la obra de Frederic Remington ya s'acoladia en a darrera escena d'a primer cinta d'a trilochía, *Fort Apache*, cuan un d'os periodistas li pregunta a lo capitán Kirby York (John Wayne) si ha podiu veyer o cuadro de Remington sobre la heroica carga de caballería d'o tenient coronel Owen Thursday (Henry Fonda).

## Elenco

## Premios

## Se veiga tamién
* Cine en 1949.
* Cintas de 1949.

## Referencias

## Vinclos externos

*  ''She Wore a Yellow Ribbon'' en Internet Movie Database.
*  ''She Wore a Yellow Ribbon'' en l' *[[American Film Institute Catalog]]* de l*'[[American Film Institute]]*.
*  ''She Wore a Yellow Ribbon'' en TCM Movie Database.
*  ''She Wore a Yellow Ribbon'' en AllMovie.
*  ''She Wore a Yellow Ribbon'' en Box Office Mojo.
*  ''She Wore a Yellow Ribbon'' en FilmAffinity.